Protest împotriva rachetelor antigrindină. Fermier: "Ploile sunt condamnate la pieire din cauza acestui sistem"
Zeci de fermieri au protestat, luni, cu tractoarele, în fața Unității de Combatere a Căderilor de Grindină Moldova II din Focșani. Agricultorii se opun vehement începerii sezonului operativ de trageri cu rachete antigrindină, despre care susțin că ar contribui la seceta pedologică din Vrancea. "Ploile sunt condamnate la pieire din cauza acestui sistem", spun fermierii. "Rachetele antigrindină nu au un impact asupra secetei", spune, în replică, directorul Unității de Combatere a Căderilor de Grindină Moldova II, citat de Agerpres. Astfel de proteste au fost și în județele Prahova, Iași și Vaslui.